Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М.С. од Прилеп, поднесена против Министерството за труд и социјална политика и против Јавната установа Меѓуопштински центар за социјални работи Прилеп, на 02.07.2025 година го донесе следното

**Р Е Ш Е Н И Е**

Жалбата изјавена од М.С. од Прилеп, поднесена против Министерството за труд и социјална политика и против Јавната установа Меѓуопштински центар за социјални работи Прилеп, заведена во архивата на Агенцијата за заштита на правото на слободен пристап до информациите од јавен карактер под бр.08-339 на 01.07.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

М.С. од Прилеп, до Агенцијата за заштита на правото на слободен пристап до информациите од јавен карактер по електронски пат поднесе Жалба, заведена во архивата на Агенцијата под број 08-339 на 01.07.2025 година. Во истата жалителот наведува дека ја поднесува против Министерството за труд и социјална политика и против Јавната установа Меѓуопштински центар за социјални работи Прилеп, по поднесени „..две засебни Барања за пристап до информации од јавен карактер...поради непостапување по барање за слободен пристап до информации од јавен карактер и неуредна достава“.

Во прилог на Жалбата се доставени наведените Барања по кои се жали, а се поднесени до Министерството за труд и социјална политика на 10.06.2025 година, со различни побарани информации.

Имено, со едното Барање се бара електронски запис од слената информација:

„Копие од записник ИП1 бр.16-392 од 07.09.2023година, составен од Министерството за труд и социјална политика на Република Северна Македонија, за извршен инспекциски надзор во ЈУ Меѓуопштински центар за социјална работа –Прилеп, спроведен од страна на Секторот за инспекциски надзор во областа на социјалната заштита на децата при надлежното министерство, при што се констатирани недостатоци и неправилности во примената на Законот за социјална заштита и Законот за семејството од страна на субјектот на надзорот“.

Со другото Барање, пак, исто така се бара електронски запис од друга информација:

„Копие од Решение ИП1 бр.16-392 од 18.09.2023 година, издадено од Министерството за труд и социјална политика на Република Северна Македонија, следствено на извршен инспекциски надзор во ЈУ Меѓуопштински центар за социјална работа –Прилеп, спроведен од страна на Секторот за инспекциски надзор во областа на социјалната заштита на децата при надлежното министерство, при што се констатирани недостатоци и неправилности во примената на Законот за социјална заштита и Законот за семејството од страна на субјектот на надзорот. Бараната информација содржи изречени инспекциски мерки против Дејан Тошески, директор на ЈУ Меѓуопштински центар за социјална работа –Прилеп, со кои му се наредува да ги отстрани констатираните недостатоци и неправилности“.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

 Согласно член 104 став 1 од Законот Законот за општата управна постапка “Странката има право на правна заштита против секое управно дејствие или пропуштање на управно дејствие, ако тврди дека со тоа дејтвие или пропуштање се повредени нејзините права или правни интереси“.

 Согласно член 105 став 1 од Законот за општата управна постапка “Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“.

Жалбата се поднесува против поединечен акт.

Во конкретниот случај, Барателот наместо да поднесе Жалба за секое поединечно Барање, тој изјавил една Жалба против два иматела на информации – против Министерството за труд и социјална политика и против Јавната установа Меѓуопштински центар за социјални работи Прилеп. Истата се однесува на две поднесени Барања за пристап до информации од јавен карактер до Министерството за труд и социјална политика, што истата ја прави недопуштена.

Исто така, во поднесената Жалба, Барателот на информациите наведува дека „На ден 13.06.2025 година...ги добив бараните документи во електронска форма. Меѓутоа, доставувањето беше извршено без притоа да биде донесен и доставен управен акт во форма на решение...доставените документи не беа анонимизирани...“.

Што се однесува на ваквите жалбени наводи, Агенцијата укажува на следното:

Во конкретниот случај е остварена целта на Законот за слободен пристап до информации од јавен карактер, дефинирана во член 2 од истиот. Поради истото, а согласно член 109 став 5 од Законот за општата управна постапка, Агенцијата најде дека дека во првостепената постапка имало недостатоци, но дека тие се од таква природа што не можеле да имаат влијание врз решавањето на работата.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена

 **Директор**

 **ПламенкаБојчева**